»Kattegatforbindelsen har over det seneste år bevæget sig fra at være noget meget eksotisk, meget science fiction-agtigt - at ligne med en feriekoloni på Månen - til at blive noget virkelig realistisk. Noget, som vi alle sammen tror på vil blive gennemført, sådan at danskerne i midten af 2030’erne vil kunne køre på en fast forbindelse mellem det vestlige Sjælland og det østlige Jylland.«

Sådan indledte transport, -bygge -og boligminister Ole Birk Olesen (LA) et pressemøde torsdag eftermiddag. Anledningen var offentliggørelsen af den screeningsundersøgelse af vej og baneforbindelser, som regeringen og Dansk Folkeparti bestilte fra Vejdirektoratet i foråret.

Læs også: Sådan skal Kattegatforbindelse undersøges

I første omgang havde de blå partier kun bedt om at få undersøgt en ren vejforbindelse, fordi et regnestykke, som Vejdirektoratet og rådgivningsvirksomheden Niras havde bikset sammen på meget kort tid, havde vist, at en ren vejbro ville koste 58 mia. kr og kunne betales af bilisterne på 32 år.

En kombineret vej- og baneforbindelse ville ifølge samme notat koste 124 mia. kr og kræve en statslig investering på 42 mia. kr., hvis den skulle være betalt tilbage på 40 år. Derfor ville partierne kun have Vejdirektoratet til at undersøge en ren vejbro.

»Realismen i en kombineret vej- og togbanebro er forholdsvis lille. Omvendt er realismen i en ren vejbro meget stor,« begrundede Ole Birk Olesen dengang til DR Nyheder.

Efter at en i offentligheden ukendt privat investor havde signaleret vilje til at betale for en kombineret vej- og baneforbindelse, udvidede ministeren dog screeningsundersøgelsen til også at se på tog - og endda at overveje en tunnelløsning.

Kattegatforbindelse er blevet dyrere

Illustration: Transport-, Bygge- og boligministeriet

Torsdag offentliggjorde Ole Birk Olesen så resultaterne. Den nye screening viser, at det vil blive dyrere at bygge forbindelsen, end Vejdirektoratet og Niras tidligere har regnet sig frem til - uanset om det er en ren vejforbindelse eller en kombination med jernbane.

Ifølge den nye screening vil en vejbro koste 62 mia. kr. at anlægge. En kombineret vej- og baneforbindelse vil koste 136 mia. kr.

Begge beløb er så høje, at forbindelserne ikke vil kunne betales af brugerne på 40 år. En vejbro vil således kræve et statsligt tilskud på 5,2 mia. kr. For en kombineret forbindelse vil tilskuddet imidlertid være ti gange højere - nemlig 52 mia. kr.

Håber på lav rente eller mere trafik

På pressemødet holdt Ole Birk Olesen imidlertid fast i, at bilisterne »potentielt« kunne betale vejbroen, uden at statskassen skulle bidrage.

Det byggede han på, at rapporten også indeholder følsomhedsberegninger, der viser, at en vejbro ikke får brug for et statsligt tilskud, hvis trafikmængden bliver 15 procent højere, hvis realrenten er to procent i stedet for tre procent, eller hvis anlægsomkostningerne kan gøres 25 procent lavere end Vejdirektoratets nuværende estimat.

Det er især de lavere takster på Storebælt, der gør økonomien i en eventuel vejbro over Kattegat dårligere. Illustration: Transport-, Bygge- og boligministeriet

Tror ikke på tog - men undersøger alligevel

Men selv med et statsligt tilskud på 5,2 mia. kr. vil vejforbindelsen have en positiv samfundsøkonomi på 6,8 procent. Derfor vil de blå partier nu sætte gang i en decideret forundersøgelse af en vejbro over Kattegat. Partierne vil imidlertid også have en kombineret vej- og baneforbindelse undersøgt, som flere oppositionspartier har ønsket.

»Vi sætter også en forundersøgelse i gang af en ny kombineret forbindelse. Ikke fordi den nye screening viser, at det har realismens præg at få tog hen over Kattegat. Men fordi vi gerne vil have en bred opbakning til det projekt , vi går ind i nu. Vi vil gerne have bred opbakning i Danmark - i Folketinget - til at gå ind i et arbejde med at lave så skelsættende en infrastruktur for Danmark, som en Kattegatforbindelse er,« forklarede Ole Birk Olesen på pressemødet.

Illustration: Transport-, Bygge- og boligministeriet

Ny undersøgelse klar i 2021

Forundersøgelserne vil blandt andet indeholde en opdateret trafikal analyse, samfundsøkonomiske og miljømæssige analyser og undersøgelser af forskellige tekniske løsninger for den faste forbindelse samt forskellige linjeføringer.

Forundersøgelserne sættes i gang primo 2019 og forventes at være færdig i løbet af 2021, hvorefter der ifølge regeringen vil kunne sættes gang i en VVM-undersøgelse, som danner det endelige beslutningsgrundlag for en anlægslov.

Oppositionspartierne Socialdemokraterne, SF og De Radikale, som er med i forligskredsen bag 'Aftale om en grøn transportpolitik' fra 2009, vil blive tilbudt at tilslutte sig aftalen.